കരുവന്നൂര് ബാങ്ക് തട്ടിപ്പ്: സമരത്തെ തള്ളിപ്പറഞ്ഞ ഡി.സി.സി വൈസ് പ്രസിഡന്റിന് സസ്പെന്ഷന് ഇരിങ്ങാലക്കുട: കരുവന്നൂര് സഹകരണ ബാങ്കിലെ തട്ടിപ്പിനെതിരെ കോണ്ഗ്രസ് നടത്തുന്ന സമരങ്ങളെ തള്ളിപ്പറഞ്ഞതിന് ഡി.സി.സി വൈസ് പ്രസിഡന്റ് എം.എസ് അനില്കുമാറിനെ പാര്ട്ടിയില് നിന്ന് സസ്പെന്ഡ് ചെയ്തു. ആറ് മാസത്തേക്കാണ് പ്രാഥമിക അംഗത്വത്തില് നിന്ന് കെ.പി.സി.സി. പ്രസിഡന്റ് കെ. സുധാകരന് പുറത്താക്കിയത്. കെ.പി.സി.സിയുടെയും ഡി.സി.സിയുടെയും പിന്തുണയോടെ കോണ്ഗ്രസ് നടത്തുന്ന സമരങ്ങളെ തള്ളിപ്പറയുകയും പാര്ട്ടിക്ക് അവമതിപ്പ് ഉണ്ടാക്കുകയും ചെയ്തതിനാണ് നടപടി. വിശദീകരണവും ചോദിച്ചിട്ടുണ്ട്. എസ്.എഫ്.ഐ നേതാവായിരുന്ന കൊച്ചനിയനെ കൊലപ്പെടുത്തിയ കേസിലെ യാഥാര്ത്ഥ്യങ്ങള് വെളിപ്പെടുത്തി എം.എസ് അനില്കുമാര് തയ്യാറാക്കിയ ഓര്മ്മക്കുറിപ്പുകളായ സത്യാന്തരത്തിന്റെ പ്രകാശനത്തിന് മുന്നോടിയായി നടത്തിയ പത്രസമ്മേളനത്തിലെ ചോദ്യങ്ങള്ക്ക് നല്കിയ മറുപടിയാണ് അച്ചടക്കനടപടിക്ക് കാരണമായത്. സമരങ്ങള് സഹകരണമേഖലയ്ക്ക് ദോഷം ചെയ്യുമെന്നും കോണ്ഗ്രസ് ഈ വിഷയത്തില് സമരം ചെയ്യേണ്ടതില്ലെന്നുമാണ് അനില്കുമാര് പറഞ്ഞത്. ബാങ്ക് തട്ടിപ്പുമായി ബന്ധപ്പെട്ട് കോണ്ഗ്രസ് നടത്തുന്ന സമരം ബി.ജെ.പിയെ സഹായിക്കുമെന്നും പറഞ്ഞിരുന്നു. ബാങ്ക് ഉള്പ്പെടുന്ന ഇരിങ്ങാലക്കുട നിയോജകമണ്ഡലം കമ്മിറ്റിയുടെ പരിധിയിലുളള നേതാവാണ് അനില്കുമാര്. ഇരിങ്ങാലക്കുടയില് നിന്നുള്ള ഒരു കോണ്ഗ്രസ് നേതാവും പ്രവര്ത്തകനും കരുവന്നൂര് ബാങ്ക് സമരത്തില് പങ്കെടുത്തിട്ടില്ലെന്നും പറഞ്ഞിരുന്നു.